《赠别》
明代·梁兰

门有车马客，长揖别我归。客行岁云暮，霜雪沾人衣。

居人送客岁南道，北风猎猎吹沙草。君今一去来何时，昨日相逢苦不早。

君当为我歌，我当酌君酒。酒酣拔剑起，芒光射牛斗。

宝剑乃神物，请君慎藏之。土花绣涩毋足惜，风雷变化须有时。

作者简介：明江西泰和人，字庭秀，又字不移。师陈一德。工诗，但才调不如师。间居不仕，自号畦乐。有《畦乐诗集》。